b"\n_START_ARTICLE_\nCodex Gigas\n_START_PARAGRAPH_\nAng Codex Gigas (Tagalog: Dambuhalang Aklat) ay ang pinakamalaking natitirang manuskrito mula sa Medyebal sa buong mundo. Kilala rin ito bilang Devil's Bible o Bibliya ng Diyablo dahil sa malaking larawang-guhit ng diyablo na nakapaloob dito at pati na rin sa alamat ng pagkakalikha nito. Inaakalang nilikha ito noong unang bahagi ng ika-13 siglo sa monasteryo ng mga Benedictino sa Podla\xc5\xbeice sa Bohemia (ngayo'y Republikang Tseko). Nilalaman nito ang Vulgata, pati na rin ang maraming makasaysayang dokumentong nakasulat sa wikang Latin. Noong Tatlumpung Ta\xc3\xb3ng Digmaan noong 1648, ang kabuuang koleksiyon ay ninakaw ng hukbong Swedish bilang bahagi ng kanilang dinambong, at ito ngayo'y nakapreserba sa Pambansang Aklatan ng Sweden sa Stockholm, at masisilayan ng madla.\n_START_SECTION_\nPaglalarawan\n_START_PARAGRAPH_\nNakabigkis ang codex sa kahoy na paniklop na nababalutan ng bal\xc3\xa1t at inadornong metal. Sa taas na 92 cm (36 in), lapad na 50 cm (19.7 in) at kapal na 22 cm (8.6 in), ito ang pinakamalaking napag-aalamang medyebal na manuskrito. May bigat na 74.8 kg (165 lb), ang Codex Gigas ay naglalaman ng 310 pahina ng vellum na pinaghihinalaang gawa sa bal\xc3\xa1t ng 160 buriko o kaya'y guya. Sa simula, mayroon itong 320 pahina ngunit ang ilan dito'y tinanggal kalaunan. Walang nakaaalam kung sino ang nagtanggal ng mga pahina o bakit ito tinanggal, ngunit maaring ito'y naglalaman ng mga monastikong panuntunan ng mga Benedictino.\n_START_SECTION_\nKasaysayan\n_START_PARAGRAPH_\nPinaniniwalaang si Herman the Recluse ang gumawa ng codex sa monasteryong Benedictino sa Podla\xc5\xbeice malapit sa Chrudim, ngayo'y bahagi ng Republikang Tseko. Nasira ang monasteryo noong ika-15 siglo noong Himagsikang Hussite. Ang mga tal\xc3\xa2 sa codex ay nagtap\xc3\xb3s sa taong 1229. Nang mabangkarote ang monasteryo, ipinagbili ang codex sa Cistercianong monasteryo sa Sedlec, at kinalauna'y binili naman ng Benedictinong monasteryo sa B\xc5\x99evnov. Noong panahong iyon, nagbibigay karangalan at katanyagan ang pagmamay-ari ng ganitong klase ng mga aklat. Mula 1477 hanggang 1593, itinago ito sa aklatan ng isang monasteryo sa Broumov hanggang dalhin ito sa Praga noong 1594 upang maging bahagi ng koleksiyon ni Emperador Rudolf II._NEWLINE_Sa pagtatap\xc3\xb3s ng Tatlumpung Ta\xc3\xb3ng Digmaan noong 1648, ang kabuuang koleksiyon ay kinuha ng hukbo ng Sweden bilang dambong. Mula 1649 hanggang 2007, itinago ang manuskrito sa Swedish Royal Library sa Stockholm. Ang pook kung saan nalikha ang codex ay may maqueta bilang palatandaan, ito'y matatapuan sa museo ng bayan ng Chrast."